Qed jissemmew diversi ismijiet ta' persuni Maltin li kienu b'xi mod involuti fl-operat jew fir-rappresentanza tal-Kumpanija Ċiniża tat-tessuti. Il-kummenti jsegwu pattern kostanti. Qed jissemmew persuni Laburisti (l-parti l-kbira magħrufa) bħala persuni viċin il-management (jew li għal xi żmien kienu parti mill-management innifsu) tal-kumpanija Leisure Clothing. S'issa issemma ukoll persuna waħda (ex-Ministru mill-PN) bħala li allegatament akkomoda x-xewqat jew il-ħtiġijiet tal-kumpanija. Fid-dawl ta' dan hu faċli li jinftehmu l-attitudnijiet ta' uħud, kemm favur kif ukoll kontra dak li hu rappurtat li qiegħed jiġri fil-Leisure Clothing. Huma interessanti ukoll il-kummenti ta' uħud dwar osservazzjonijiet li għamlu tant snin ilu u li dwarhom issa ħassew li setgħu jitkellmu wara snin kbar ta' silenzju. Il-mistoqsija li spiss qed nisma' hi : għaliex issa ħarġu fil-beraħ dawn l-affarijiet? Jekk numru ta' snin ilu kien hemm min jaf bihom u ma ħarġux dan ma jfissirx li dakinnhar kien hemm xi ħadd li kellu s-setgħa li jagħti l-protezzjoni? Issa jiena ma nemminx li persuna waħda tista'iżżomm dawn l-affarijiet mistura għal snin kbar. L-anqas numru ta' persuni ma naħseb li jirnexxilhom iżommu storja bħal din mistura għal numru ta' snin. L-anqas f'pajjiż totalitarju m'hu possibli li dan iseħħ għal tul ta' żmien mingħajr ma jkun jaf bih ħadd. Dan kollu jfisser li l-istorja hi ħafna iktar ikkumplikata milli wieħed jaħseb.
Leisure Clothing: każ ta' protezzjoni?